### Resumé

Sydtrafiks budget 2025 er sendt i høring hos Region Syddanmark og kommunerne i Sydtrafiks område. Høringsfrist er 11. oktober 2024.

### Sagsfremstilling

Sydtrafiks budgetforslag 2025 er udarbejdet på grundlag af forudsætningsbudget 2025. Forudsætningsbudgettet tager udgangspunkt i budget 2024, regnskab 2023 samt kendte og forventede ændringer i driften. Forudsætningsbudgettet blev godkendt på bestyrelsesmødet 3. maj 2024.

Der er følgende generelle bemærkninger til budgetforslaget for alle kommuner og regionen under et:

* Der er indarbejdet en takststigning på 2%. Takststigningsloftet for 2025 er af Trafikstyrelsen fastsat til 3,6%. Sydtrafiks bestyrelse har besluttet kun at udnytte takststigningen delvis og opspare 1,6% i takststigning til fremtidig brug,
* Udgifterne til busdriften stiger med 6,6 mio. kr., hvilket skyldes dels ændringer i omkostnings-, gas- og elindeks, dels ændringer i køreplantimer, faste busomkostninger og nye eller ændrede kontrakter,
* Administrationsomkostninger stiger med 2,3 mio. kr. i forhold til budget 2024. Beløbene er fremskrevet med KL's seneste opdaterede fremskrivningssatser,
* Der indføres nye billettyper i 2024 og 2025, som kan påvirke fordelingen af indtægter,
* Udgifterne til åben flextrafik stigning med 3,0 mio. kr. i forhold til budget 2024. Stigning skyldes en forventning om flere rejsende og stigende omkostningsindeks,
* Udgifterne til handicapkørsel forventes at stige med 2,0 mio. kr., hvilket primært skyldes stigende omkostningsindeks,
* Kommunal visiteret flextrafik forventes af stige 2,3 mio. kr., hvilket skyldes stigning i aktiviteterne og stigning i omkostningsindeks.

Der er følgende opmærksomhedspunkter i budgetforslaget som bør fremhæves. For Vejle Kommune er det samlede forventede bidrag til Sydtrafik 83,0 mio. kr., hvilket er 1,6 mio. kr. mere end i budget 2024. Bidraget fordeler sig:

* Udgifterne til busdrift falder med 1,3 mio. kr. i forhold til budget 2024. De skyldes hovedsageligt, at ændringerne fra gentænkningen af den kollektive får fuld effekt i 2025,
* Budgetforslagene for handicapkørsel og åben flextrafik vurderes til at være realistiske,
* Udgifterne til kommunal visiteret flextrafik opjusteret med 2,4 mio. kr. i forhold til budget 2024. Det vurderes at være realistisk i forhold til den hidtidige benyttelse i 2024. Udgifterne til kommunal visiteret flextrafik betales af de forvaltninger, der gør brug af den. Dette dækkes derfor ikke af budgettet til kollektiv trafik.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** Teknisk Udvalg godkender udkast til høringssvar.

### Beslutning

Godkendt, idet udvalget ønsker at Sydtrafiks ledelse redegør for selskabets forhold på et kommende udvalgsmøde, hvilket tilføjes høringssvaret.

Birgitte Lauritsen og Klaus Berg var fraværende.